
 15.7.2011
 BG
 Официален вестник на Европейския съюз
 L 185/57
 РЕГЛАМЕНТ ЗА ИЗПЪЛНЕНИЕ (ЕС) No 679/2011 НА КОМИСИЯТА
 от 14 юли 2011 година
 за изменение на Регламент (ЕО) No 1974/2006 за определянето на подробни правила за прилагане на Регламент (ЕО) No 1698/2005 на Съвета относно подпомагане на развитието на селските райони от Европейския земеделски фонд за развитие на селските райони (ЕЗФРСР)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1698/2005 на Съвета от 20 септември 2005 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) (1), и по-специално член 91 от него,
 като има предвид, че:
 (1)
 Регламент (ЕО) No 1698/2005 установява единна правна рамка за подпомагане от Европейския земеделски фонд за развитие на селските райони (ЕЗФРСР) на развитието на селските райони в Съюза. Посочената правна рамка беше допълнена от правила за прилагане, установени с Регламент (ЕО) No 1974/2006 на Комисията (2). Предвид събрания опит и проблемите, възникнали при изпълнението на програми за развитие на селските райони, е необходимо да се изменят някои разпоредби от посочения регламент и да се въведат някои допълнителни правила за прилагане.
 (2)
 Дейностите по производството на възобновяема енергия в земеделските стопанства съгласно член 26 от Регламент (ЕО) No 1698/2005 може да останат извън обхвата на член 42 от Договора. За да се гарантира съответствие с правилата за държавни помощи за селското стопанство, следва да се включи специална разпоредба за инвестициите в производството на възобновяема енергия в земеделски стопанства.
 (3)
 Член 27, параграф 12 от Регламент (ЕО) No 1974/2006 предвижда, че изменението на агроекологичните ангажименти и ангажиментите за хуманно отношение към животните може да се състои и в удължаване на времетраенето им. За да се избегне припокриване със следващия програмен период, такива изменения следва да се ограничат до края на премийния период, за който се отнася искането за плащане за 2013 г.
 (4)
 Член 47 от Регламент (ЕО) No 1698/2005 предвижда, че задължения за опазване на околната среда в горите следва да се поемат като правило за период от пет до седем години. За да се избегне ситуация, в която подновените задължения се припокриват със следващия програмен период, следва да се даде възможност на държавите-членки да разрешават удължаването на подобни задължения до края на премийния период, към който се отнася платежното искане за 2013 г.
 (5)
 Член 62, параграф 1, буква б) от Регламент (ЕО) No 1698/2005 предвижда, че на ниво вземане на решения в местната група за действие икономическите и социалните партньори, както и другите представители на гражданското общество, трябва да представляват най-малко 50 % от местното партньорство. Държавите-членки следва да гарантират, че местните групи за действие отговарят на изискването за този минимален процент също и по отношение на гласуването, за да се предотврати доминирането на решенията от страна на обществения сектор. Освен това следва да се гарантира, че организаторите на проектите нямат възможност да оказват влияние върху решенията за подбор на проекти. Следва да се въведат ефективни предпазни мерки за избягване на конфликта на интереси по